ទីប្រឹក្សា​ក្រសួង​ការបរទេស​អាមេរិក​ធ្វើ​ទស្សន​កិច្ច​នៅ​កម្ពុជា ពិភាក្សា​អំពី​តួនាទី​របស់​កម្ពុជា​ជា​ប្រធាន​អាស៊ាន
នៅកម្ពុជា លោក Derek Chollet នឹងពិភាក្សា​អំពី​ការធ្វើជា​ប្រធាន​អាស៊ាន​របស់​កម្ពុជា នៅឆ្នាំក្រោយ និង​ការពង្រឹង​តួនាទី​របស់​អាស៊ាន​សម្រាប់​សន្តិសុខ​តំបន់ ការរីកចម្រើន​សេដ្ឋកិច្ច និងការពារ​សណ្តាប់​ធ្នាប់​នាវាចរណ៍​ដែល​គោរព​ទៅតាម​វិធាន​នានា ជាពិសេសបញ្ហា​សមុទ្រ​ចិន​ខាងត្បូង និង​ការដោះស្រាយ​វិបត្តិ​នៅ​ភូមា។
ភ្នំពេញ — ទីប្រឹក្សាក្រសួងការបរទេសអាមេរិកមកបំពេញទស្សនកិច្ចនៅកម្ពុជា ហើយនឹងពិភាក្សាអំពីតួនាទីរបស់កម្ពុជាធ្វើជាប្រធានអាស៊ាន ចាប់ពីដើមឆ្នាំក្រោយ។ នេះបើយោងតាម។ លោក Derek Chollet ទីប្រឹក្សាក្រសួងការបរទេសអាមេរិក ក៏នឹងធ្វើដំណើរទៅប្រទេសឥណ្ឌូនេស៊ីផងដែរ។ ដំណើរទស្សនកិច្ចទាំងនៅកម្ពុជា និងឥណ្ឌូនេស៊ី ចាប់ពីថ្ងៃទី៨ ដល់ថ្ងៃទី១៣ ខែធ្នូ ឆ្នាំ២០២១។ នៅកម្ពុជា លោកនឹងពិភាក្សាអំពីការធ្វើជាប្រធានអាស៊ានរបស់កម្ពុជា នៅឆ្នាំក្រោយ និងការពង្រឹងតួនាទីរបស់អាស៊ានសម្រាប់សន្តិសុខតំបន់ ការរីកចម្រើនសេដ្ឋកិច្ច និងការពារសណ្តាប់ធ្នាប់នាវាចរណ៍ដែលគោរពទៅតាមវិធាននានា ជាពិសេសបញ្ហាសមុទ្រចិនខាងត្បូង និងការដោះស្រាយវិបត្តិនៅភូមា។ លោក ក៏នឹងពង្រឹងការគាំទ្ររបស់អាមេរិកសម្រាប់សង្គមស៊ីវិល និងប្រជាជនកម្ពុជាផងដែរ។ នេះ បើតាមសេចក្តីប្រកាសព័ត៌មានរបស់ក្រសួងការបរទេសអាមេរិក។ កាលពីថ្ងៃទី២៣ ខែវិច្ឆិកា រដ្ឋមន្រ្តីការបរទេសកម្ពុជា លោក ប្រាក់ សុខុន និងលោក Derek Chollet ធ្លាប់បានពិភាក្សាគ្នា តាមទូរស័ព្ទម្តងរួចមកហើយ។ កាលនោះលោក ប្រាក់ សុខុន បានប្រាប់លោកថា កម្ពុជានឹងដោះស្រាយបញ្ហាតំបន់ដោយ«ប្រុងប្រយ័ត្ន» «ដើម្បីពង្រឹងមជ្ឈភាព និងភាពធន់របស់អាស៊ាន និងជំរុញកិច្ចខិតខំប្រឹងប្រែងកសាងសហគមន៍អាស៊ាន និងរក្សាសន្តិភាព ស្ថិរភាព និងសន្តិសុខក្នុង និងក្រៅតំបន់អាស៊ីអាគេ្នយ៍»។ ក្នុងពិធីចុះត្រួតពិនិត្យការដ្ឋានសាងសង់ព្រលានយន្តហោះអន្តរជាតិភ្នំពេញថ្មី ស្ថិតនៅក្នុងស្រុកកណ្តាលស្ទឹង ខេត្តកណ្តាល កាលពីព្រឹកថ្ងៃទី៩ ខែធ្នូ លោក ហ៊ុន សែន បានថ្លែងថា លោក នឹងធ្វើការជាមួយអ្នកដឹកនាំប្រទេសមីយ៉ាន់ម៉ា បើទោះមានការរិះគន់ក៏ដោយ។ លោកបញ្ជាក់ថា៖ «អ្នកខ្លះសប្បាយចិត្ត អ្នកខ្លះថា ទេ ទៅហ្នឹង ដូចទទួលស្គាល់។ ទទួលស្គាល់ មិនទទួលស្គាល់ វាត្រូវតែធ្វើការជាមួយគេ បានដោះស្រាយបញ្ហាចេញ»។ លោកបន្ថែមថា លោកខិតខំនាពេលនេះដើម្បីឲ្យអាស៊ានមានសំឡេង១០ប្រទេសវិញ បើទោះមានការយល់ឃើញថា នេះជាទង្វើខុសក៏ដោយ៕